Overstrand-brand woed week later steedsBrandbestryders veg teen vlamme in die Overberg-distrik aan die Wes-Kaapse kus. Foto: NCC Environmental Services en #FireFly (Kishugu) Brandbestryders swoeg steeds om ŉ veldbrand te bedwing wat al langer as ŉ week aan die Kaapse Suidkus woed. Die brand het op 1 Januarie in die omgewing van Bettysbaai ontstaan en van daar in Pringlebaai se rigting versprei, sê Theo Layne, woordvoerder van die Stad Kaapstad se brandweer. Hy sê dit het Sondag noordwaarts beweeg tot in die Moederstad se munisipale gebied nadat dit eers tot die Overstrand-munisipaliteit beperk was. “Ons grondspanne van 80 brandbestryders sal heeldag en deur die nag op die toneel bly,” het hy Dinsdag aan Maroela Media gesê. “Twee helikopters sal gebruik word om waterbomme op die vlamme te gooi.” Hy sê brandbestryders van Stad Kaapstad en die Overstrand-munisipaliteit sal ook ontplooi word langs die R44 – wat van Gordonsbaai af deur Rooiels, Pringlebaai, Bettysbaai en Kleinmond loop – om opvlammings te blus. Die brand het die naweek noordwaarts tot by Kogelbaai langs die R44 tussen Rooiels en Gordonsbaai versprei. Die Stad Kaapstad is in noue verbinding met Overstrand om hul brandbestrydingspogings te koördineer, sê Layne. Shelton April, die man wat glo die brand begin het toe hy op Nuwejaarsdag ŉ fakkel afgevuur het, het Maandag in die landdroshof op Caledon verskyn. Hy word aangekla van die oortreding van die Wet op Nasionale Omgewingsbestuur. EWN berig wanneer April weer op 14 Januarie voorkom, kan nog twee aanklagte bygevoeg word nadat ŉ vrou van Pringlebaai verlede week aan rookinaseming dood is. Die Wes-Kaapse polisie het nog nie op Maroela Media se versoek om verdere inligting oor die verdagte gereageer nie.